UDHËZIM
Nr. 20, datë 14.10.2022

PËR MIRATIMIN E METODOLOGJISË PËR KRITERET DHE PROCEDURAT PËR SHPËRNDARJEN DHE PËRDORIMIN E SUBVENCIONEVE SHTETËRORE PËR SHOQËRITË AKSIONARE TË UJËSJELLËS-KANALIZIMEVE, PËR VITIN BUXHETOR 2022

Në mbështetje të pikës 4, të nenit 102, të Kushtetutës së Republikës së Shqipërisë, të pikës 13, shkronja “dh”, të vendimit të Këshillit të Ministrave nr. 431, datë 11.7.2018, “Për krijimin, organizimin dhe funksionimin e Agjencisë Kombëtare të Ujësjellës-Kanalizimeve dhe Infrastrukturës së Mbetjeve”, si dhe vendimit të Këshillit të Ministrave nr. 302, datë 11.5.2022, “Politikat kombëtare për riorganizimin e sektorit të furnizimit me ujë dhe të largimit, trajtimit dhe përpunimit të ujërave të ndotura”, 

UDHËZOJ:

1. Zbatimin e metodologjisë “Për kriteret dhe procedurat për shpërndarjen dhe përdorimin e subvencioneve shtetërore për ofruesit e shërbimeve në sektorin e ujësjellës-kanalizimeve, për vitin buxhetor 2022”, sipas lidhjes 1, bashkëlidhur këtij udhëzimi. 
2. Ngarkohen për zbatimin e këtij udhëzimi, Ministria e Infrastrukturës dhe Energjisë, Agjencia Kombëtare e Ujësjellës-Kanalizimeve dhe Infrastrukturës së Mbetjeve, të gjitha shoqëritë e ujësjellës-kanalizime. 
3. Udhëzimi nr. 3, datë 18.6.2020, “Për miratimin e metodologjisë për kriteret dhe procedurat për shpërndarjen dhe përdorimin e subvencioneve shtetërore për shoqëritë aksionare të ujësjellës-kanalizimeve, për vitin buxhetor 2020 dhe 2021”, shfuqizohet. 
Ky udhëzim hyn në fuqi pas botimit në Fletoren Zyrtare.

Lidhja 1 

METODOLOGJI 
PËR KRITERET DHE PROCEDURAT PËR SHPËRNDARJEN DHE PËRDORIMIN E SUBVENCIONEVE SHTETËRORE SHOQËRITË AKSIONARE TË UJËSJELLËS-KANALIZIMEVE PËR VITIN BUXHETOR 2022

Kjo metodologji është hartuar në mbështetje të pikës 13, shkronja “dh”, të vendimit të Këshillit të Ministrave nr. 431, datë 11.7.2018, “Për krijimin e Agjencisë Kombëtare të Ujësjellës-Kanalizimeve dhe Infrastrukturës së Mbetjeve”; të vendimit të Këshillit të Ministrave nr. 302, datë 11.5.2022, “Politikat kombëtare për riorganizimin e sektorit të furnizimit me ujë dhe të largimit, trajtimit dhe përpunimit të ujërave të ndotura”, dhe në përputhje me ligjin nr. 115, datë 25.11.2021, “Për buxhetin e vitit 2022”, të ndryshuar, dhe udhëzimin nr. 2, datë 6.2.2012, “Për procedurat standarde të zbatimit të Buxhetit”. 
Detajimi i fondit të subvencionit për çdo Shoqëri Rajonale të Ujësjellës-Kanalizimeve sh.a. (në vijim “Shoqëri Rajonale”), dhe përdorimi i tij do të bëhet, si më poshtë: 
1. Subvencioni do të shpërndahet nga Agjencia Kombëtare e Ujësjellës-Kanalizimeve dhe Infrastrukturës së Mbetjeve (në vijim “AKUM”) në masën e planifikuar në ligjin vjetor të buxhetit, në përputhje me zërin buxhetor subvencione, me llogari ekonomike (603) dhe të gjithë shtesave të tjera të bëra me vendim të Këshillit të Ministrave. 
2. Subvencioni i përfituar, sipas pikës 1 të kësaj metodologjie, do të përdoret nga AKUM-ja, për t’u ofruar ndihmë Shoqërive Rajonale, që janë krijuar sipas vendimit të Këshillit të Ministrave nr. 302, datë 11.5.2022, “Për politikat kombëtare për riorganizimin e sektorit të furnizimit me ujë dhe të largimit, trajtimit dhe përpunimit të ujërave të ndotura” (VKM nr. 302/2022), dhe shoqërive që janë në procesin e krijimit të Shoqërisë Rajonale, nëse këto kanë nënshkruar marrëveshjen për krijimin e Shoqërisë së re Rajonale. 
3. Prioritet për përdorimin e fondit nga Shoqëritë Rajonale ose/dhe shoqëritë të cilat kanë nënshkruar Marrëveshjen për krijimin e Shoqërisë Rajonale është likuidimi i detyrimeve emergjente, të cilat pengojnë veprimtarinë normale të shoqërisë, sipas pikës 4 të kësaj metodologjie. Në rast se fondi i subvencionit pas kryerjes së likuidimeve të detyrimeve të mësipërme do të teprojë, atëherë Shoqëria Rajonale mund të përdorë pjesën e mbetur për përmirësimin e performancës së shoqërisë, sipas pikës 5, pas miratimit nga Asambleja e Përgjithshme për ndryshimin e radhës së përdorimit të subvencionimit. 
4. Shoqëritë Rajonale ose/dhe shoqëritë të cilat kanë nënshkruar Marrëveshjen për krijimin e Shoqërisë Rajonale përdorin subvencionin për likuidimin e detyrimeve emergjente, të cilat pengojnë veprimtarinë normale të shoqërisë, siç janë: 
a) pagesat e prapambetura të sigurimeve shoqërore dhe shëndetësore të shoqërive ujësjellës-kanalizime të përthithura, të cilat janë transferuar te Shoqëria Rajonale; 
b) pagesat e detyrimeve ndaj degës së Tatim-Taksave; 
c) pagesat e prapambetura të pagave; 
d) Pagesat e prapambetura ndaj OSHEE-së, të shoqërive ujësjellës-kanalizime të përthithura, të cilat janë transferuar te Shoqëria Rajonale. 
5. Shoqëritë Rajonale ose/dhe shoqëritë të cilat kanë nënshkruar Marrëveshjen për krijimin e Shoqërisë Rajonale përdorin subvencionin për përmirësimin e performancës, për: 
a) përmirësimin e sistemit të matjes (blerje matësish); 
b) blerje të mjeteve të punës, materialeve hidraulike, makinerive dhe pajisjeve; 
c) blerje të pajisjeve informatike dhe sistemeve;
d) ndërhyrje në rrjet për të zvogëluar humbjet (UPA); 
e) ngritja e qendrave të kujdesit të klientit në qytetet në të cilat nuk ka të tilla; 
f) rikonstruksion zyrash. 
6. Fondi i subvencionit, i planifikuar për vitin buxhetor 2022, do të shpërndahet në mënyrë të barabartë për të gjitha Shoqëritë Rajonale që janë të regjistruara në Qendrën Kombëtare të Biznesit (QKB) deri në datën 31.10.2022 dhe shoqërive që janë në procesin e krijimit të Shoqërisë Rajonale, nëse këto kanë nënshkruar marrëveshjen për krijimin e Shoqërisë të re Rajonale. 
7. Vlerësimi i nevojave për subvencione, si dhe detajimi dhe shpërndarja e subvencionit nga AKUM-ja, do të bazohet në të dhënat e raportuara nga Shoqëritë Rajonale ose/dhe shoqëritë të cilat kanë nënshkruar Marrëveshjen për krijimin e Shoqërisë Rajonale, pranë AKUM-së, në përputhje me kërkesat, formatin dhe afatet e përcaktuara. 
8. Kërkesa për subvencionim nga Shoqëritë Rajonale ose/dhe shoqëritë të cilat kanë nënshkruar Marrëveshjen për krijimin e Shoqërisë Rajonale duhet të përmbajë në mënyrë të argumentuar problematikat që kanë, problematikat të cilat janë prioritet për t’u zgjidhur dhe planin e shpenzimeve për fondin e subvencionimit që kërkojnë. 
9. AKUM-ja vlerëson dokumentacionin/të dhënat e paraqitur/a dhe bën shpërndarjen e subvencionit, sipas kërkesave të Shoqërive Rajonale ose/dhe shoqëritë të cilat kanë nënshkruar marrëveshjen për krijimin e Shoqërisë Rajonale. 
10. AKUM-ja përgatit listën e të gjithë Shoqërive Rajonale të cilat janë regjistruar në QKB, sipas VKM-së nr. 302/2022 deri në datën 31 tetor 2022 dhe shoqërive që janë në procesin e krijimit të Shoqërisë Rajonale, nëse këto kanë nënshkruar marrëveshjen për krijimin e Shoqërisë të re Rajonale. 
11. AKUM-ja llogarit vlerën e subvencionit që do të përfitojë secila Shoqëri Rajonale ose/dhe Shoqëritë të cilat kanë nënshkruar Marrëveshjen për krijimin e Shoqërisë Rajonale, si dhe njofton Shoqëritë. 
12. Administratori i Shoqërisë Rajonale duhet të paraqesë propozimin për mënyrën e përdorimit të subvencionit me relacion shpjegues justifikues për secilin zë të propozuar, si dhe me një analizë mbi përparësinë e zërave të propozuar, në krahasim me nevojat e tjera të Shoqërisë Rajonale dhe të marrë miratimin në Këshillin Mbikëqyrës dhe në Asamblenë e Përgjithshme të Shoqërisë. 
13. Administratori i Shoqërisë, që ka nënshkruar marrëveshjen për krijimin e Shoqërisë së re Rajonale dhe është në procesin e krijimit të saj, duhet të paraqesë propozimin për mënyrën e përdorimit të subvencionit me relacion shpjegues justifikues për secilin zë të propozuar, si dhe me një analizë mbi përparësinë e zërave të propozuar, në krahasim me nevojat e tjera të Shoqërisë në Asamblenë e Përgjithshme të Shoqërisë. 
14. Pas miratimit në Asamblenë e Përgjithshme, shoqëria mund të përdorë fondet e subvencionit bazuar në dokumentacionin justifikues të shpenzimeve. 
15. AKUM-ja, në zbatim të vendimit të Këshillit të Ministrave nr. 431, datë 11.7.2018, “Për krijimin, organizimin dhe funksionimin e Agjencisë Kombëtare të Ujësjellës-Kanalizimeve dhe Infrastrukturës së Mbetjeve”, neni 13, shkronja “ë”, ka të drejtë të ushtrojë kontrolle, për të vlerësuar mënyrën e përdorimit të fondit të akorduar për çdo shoqëri, që ka përfituar nga fondi i subvencionimit. 
16. Në mënyrë periodike, çdo tre muaj, AKUM-ja informon MIE-n për performancën e Shoqërive Rajonale ose/dhe shoqëritë të cilat kanë nënshkruar Marrëveshjen për krijimin e Shoqërisë Rajonale.
17. Disbursimi i vlerës së subvencionit, pavarësisht nëse përdoret për pagesën e detyrimeve korrente ose të prapambetura për tatime, sigurime ose me qëllim rritjen e performancës dhe investime kapitale, llogaritet dhe regjistrohet nga shoqëritë si kontribut i vlerës së kapitalit aksionar të MIE-s në Shoqërinë Rajonale ose/dhe shoqëritë të cilat kanë nënshkruar marrëveshjen për krijimin e Shoqërisë Rajonale.
